Duchoň, Daniel, poslanec NR SR (2013-06-19):
Vážená pani predsedajúca, kolegyne, kolegovia, vážený pán minister, dovoľte mi, aby som ako spravodajca predniesol spoločnú správu výborov Národnej rady Slovenskej republiky o výsledku prerokovania návrhu štátneho záverečného účtu Slovenskej republiky za rok 2012. Návrh štátneho záverečného účtu Slovenskej republiky za rok 2012 a jeho kapitoly pridelil predseda Národnej rady rozhodnutím č. 508 z 21. mája 2013 výboru pre financie a rozpočet a Výboru Národnej rady pre verejnú správu a regionálny rozvoj. Gestorskému výboru výbory predložili výsledky jeho prerokovaní štátneho záverečného účtu Slovenskej republiky za rok 2012 a jeho kapitol. Výbor pre financie a rozpočet vypracoval na ich základe spoločnú správu výborov Národnej rady. Gestorský výbor splnomocnil predsedu výboru pre financie a rozpočet, aby informoval Národnú radu o výsledku prerokovania Výboru Národnej rady pre sociálne veci dodatočne. Výsledky rokovania výborov: K návrhu štátneho záverečného účtu Slovenskej republiky za rok 2012. V súlade s rozhodnutím predsedu Národnej rady uvedený návrh prerokovali určené výbory: – výbor pre financie a rozpočet uznesením 174 zo dňa 13. júna 2013, – výbor pre verejnú správu a regionálny rozvoj uznesením 100 zo dňa 4. júna 2013. Uvedené výbory odporučili Národnej rade: 1. schváliť a) podiel schodku verejnej správy Slovenskej republiky na hrubom domácom produkte v jednotnej metodike platnej pre Európsku úniu podľa údajov zverejnených Eurostatom dňa 22. apríla 2013 dosiahol 4,3; 4,35 %; b) konsolidovaný dlh verejnej správy podľa údajov v jednotnej metodike platnej pre Európsku úniu podľa údajov zverejnených Eurostatom dňa 22. apríla 2013 dosiahol k 31. decembru 2012 sumu 37 244,5 mil. eur, čo predstavuje 52,1% hrubého domáceho produktu; c) príjmy štátneho rozpočtu Slovenskej republiky na hotovostnej báze dosiahli 11 830 mil. eur, výdavky 15 640,7 mil. eur a schodok 3 810,7 mil. eur; 2. zobrať na vedomie, že schodok štátneho rozpočtu vykázaný v štátnom záverečnom účte Slovenskej republiky za rok 2012 vo výške 3 810,7 mil. eur bol k 31. decembru 2012 krytý finančnými prostriedkami získanými z predaja štátnych pokladničných poukážok v hodnote 1 316,0 mil. eur a z predaja štátnych dlhopisov v hodnote 1 285,8 mil. eur, finančnými zdrojmi Štátnej pokladnice v hodnote 908,9 mil. eur a finančnými zdrojmi z čerpania tranže vládneho úveru v hodnote 300 mil. eur. K návrhom kapitol štátneho záverečného účtu Slovenskej republiky za rok 2012. V súlade s rozhodnutím predsedu Národnej rady návrh záverečných účtov kapitol prerokovali výbory bez pripomienok: – výbor pre financie a rozpočet, – ústavnoprávny výbor, – výbor pre hospodárske záležitosti, – výbor pre pôdohospodárstvo a životné prostredie, – výbor pre verejnú správu a regionálny rozvoj, – výbor pre zdravotníctvo, – výbor pre obranu a bezpečnosť, – zahraničný výbor, – výbor pre vzdelávanie, vedu, mládež a šport, – výbor pre kultúru a médiá, – výbor pre ľudské práva a národnostné menšiny, – osobitný kontrolný výbor na kontrolu činnosti SIS, – osobitný kontrolný výbor na kontrolu činnosti NBÚ. Výbor pre sociálne veci výsledok prerokovania predloží dodatočne. Výbor pre vzdelávanie, vedu, mládež a šport neprijal platné uznesenie, nezískal súhlas nadpolovičnej väčšiny prítomných členov výboru. Gestorský výbor uznesením č. 189 zo dňa 17. júna 2013: 1. schválil spoločnú správu výborov Národnej rady, 2. navrhol Národnej rade vysloviť súhlas, aby predseda Najvyššieho kontrolného úradu Slovenskej republiky Ján Jasovský uviedol stanovisko Najvyššieho kontrolného úradu Slovenskej republiky k návrhu štátneho záverečného účtu Slovenskej republiky za rok 2012, 3. určil poslanca Daniela Duchoňa za spoločného spravodajcu výborov, splnomocnil ho, aby informoval Národnú radu o výsledku prerokovania výboru pre sociálne veci dodatočne, poveril ho predniesť spoločnú správu výborov na schôdzi Národnej rady a navrhnúť Národnej rade postup pri hlasovaní. Návrh na uznesenie Národnej rady Slovenskej republiky je prílohou tejto správy, tejto spoločnej správy. Pani predsedajúca, skončil som, otvorte, prosím, rozpravu.